Predkladacia správa 

Správa o plnení Národného plánu zavedenia eura v Slovenskej republike sa predkladá na rokovanie vlády SR na základe bodu B.3. uznesenia č. 525 zo 6. júla 2005. 
Národný plán zavedenia eura v Slovenskej republike bol schválený uznesením vlády SR č. 525 zo 6. júla 2005. V súčasnosti podľa tohto plánu prebiehajú aktivity s cieľom pripraviť celú spoločnosť po technickej a organizačnej stránke na hladké zavedenie spoločnej európskej meny na Slovensku ku dňu 1. 1. 2009. 

Predložená hodnotiaca správa monitoruje obdobie od schválenia Národného plánu zavedenia eura v Slovenskej republike do 31. januára 2006. Jednou z najdôležitejších udalostí v tomto období bol vstup slovenskej koruny do Mechanizmu výmenných kurzov (ERM II) v novembri 2005. V národnom pláne sa uvádza, že po vstupe SR do ERM II sa zintenzívnia práce na plnení úloh národného plánu. Vzhľadom na to, že pre kvalitnú každodennú koordináciu úloh inštitucionálne zabezpečenie nepostačovalo, vláda SR schválila uznesením č. 1005 zo 14. decembra 2005 návrh na vymenovanie splnomocnenca vlády SR pre zavedenie eura k 1. januáru 2006. 
Väčšina úloh z národného plánu sa plní v stanovených termínoch. Koncom minulého roka Národná banka Slovenska vybrala výtvarnú podobu slovenskej strany eurových mincí. 

Okrem zhodnotenia najdôležitejších krokov v období od schválenia národného plánu do konca januára tohto roka správa tiež podrobne informuje o krokoch, ktoré treba zrealizovať v období najbližších šiestich mesiacov. 
   
Vzhľadom na svoj charakter materiál neobsahuje špeciálnu doložku finančných, ekonomických, environmentálnych vplyvov a vplyvov na zamestnanosť a podnikateľské prostredie. Odhad dopadov na verejné financie a podnikateľské prostredie bol súčasťou Národného plánu zavedenia eura v SR.